皇甫汸
壮歌行
君不见男儿生年二十好任侠，落魄何曾问家业。暂从丧舍给吹箫，肯向侯门坐弹铗。相逢寒士解金装，悲歌同醉酒垆傍。上蔡总为牵犬地，平津俱是斗鸡场。一朝折节诵诗书，三冬已足五车馀。落笔言词妙天下，拔剑义气薄云衢。岁中超致大夫位，才高奈取公卿忌。报主宁须顾一身，使我但不登三事。世情翻覆有波澜，崎岖蜀道未云难。谗言兴处憎蝇口，峻法持来笑豸冠。误染凝脂身遂枉，徒抱忧心谁为谅。摺溺犹可干秦君，髡钳却是中郎将。自古成功四序迁，讵知倚伏有时旋。仲文枯树非全死，长孺寒灰亦复燃。可怜祸福递相因，堪嗟贫贱不相亲。安用先衔灞陵尉，祇应长谢翟门人。